**BUDAPEST FŐVÁROS XIV. KERÜLET**

**ZUGLÓ ÖNKORMÁNYZATA**

**2021. december 9-i**

**7. ülésének**

**j e g y z ő k ö n y v e**

***/Közmeghallgatás/***

**Készült:** Budapest Főváros XIV. Kerület Zugló Önkormányzata Képviselő-testülete 2021. december 9-én megtartott üléséről.

**Helye:** Budapest XIV., Pétervárad u. 11-17. szám alatti épület házasságkötő-terme.

**Jelen voltak:**

Horváth Csaba polgármester

Hajdu Flórián, Horváth Zsolt, Rózsa András és Szabó Rebeka alpolgármesterek

Bitskey Bence, Busznyák Imre, Borbély Ádám, Hevér László György, Kinisch Andrea, Lepsényi László, Pécsi Diána, Rozgonyi Zoltán, Sokacz Anikó, Sógor László, Tóth Attila, Várnai László, Victora Zsolt képviselők

**Igazoltan távol:** Kisné Szivcsovics Nikolett, Szatmáry-Jähl Angela, dr. Varga Péter és Vida Attila képviselők

**Jelen voltak még:**

dr. Tiba Zsolt jegyző, a Polgármesteri Hivatal Főosztályvezetői, dolgozói, a Vagyonkezelő Zrt. dolgozói, meghívott vendégek, valamint a közmeghallgatásra érkezett zuglói állampolgárok.

**Horváth Csaba** polgármester

Köszöntötte a jelenlévőket, elmondta, hogy a közmeghallgatás nyilvános testületi ülésnek minősül, megállapította, hogy a Képviselő-testület határozatképes.

Tájékoztatott arról, hogy a közmeghallgatáson kép- és hangfelvétel készül.

Néhány mondattal ismertette a közmeghallgatás lényegét illetve a mai napra kialakított menetrendet:

- Magyarország helyi önkormányzatairól szóló törvény alapján a közmeghallgatáson javaslatokat tehetnek illetve közérdekű kérdéseket tehetnek fel, így ezúton megkérte a tisztelt lakosokat, hogy a személyes problémájukat érintő kérdéseiket ne ezen a fórumon tegyék fel.

- Kérdéseket két módon tehetnek fel, egyrészt előzetesen volt erre lehetőségük e-mailen vagy levélben. Akik ezzel a lehetőséggel nem éltek, azok itt helyben, a kollégák által kiosztott űrlapokra írhatják fel a kérdéseket, melyeket a kollégák be is szednek és idehoznak nekünk.

- Személyes hozzászólásokra csak az előbb említett két módon beadott és az általunk felolvasott kérdések megválaszolása kapcsán lesz mód. Ezt a kollégák segítik majd mobilmikrofonokkal. Aki jelen van, annak a kérdése hangzik majd el. Kérte, hogy hozzászólásaikat próbálják meg 2-3 percben összefoglalni, hiszen szeretnék, hogy mindenkire jusson idő a mai közmeghallgatáson. Hozzászólásuk esetén kérte jelezzék, hogy a teljes nevük megjelenhet-e a jegyzőkönyvben.

- A kérdések megválaszolásában Alpolgármester Asszony, Alpolgármester Urak, Jegyző Úr, Képviselő társai illetve a Hivatal Főosztályvezetői, az Önkormányzat Cégvezetői lesznek segítségére és megpróbálnak szakmailag megalapozott válaszokat adni.

- Mivel előzetesen is nagyon sok kérdést kaptak, előfordulhat, hogy nem lesz idő minden kérdést itt helyben megválaszolni. Amely kérdésekre nem jut ma idő, azokat 15 napon belül írásban válaszolják meg a Hivatal illetékesei.

- A mai közmeghallgatás 17:00 órától 19:00 óráig tart, ezért azt javaslom, hogy próbáljanak ezen a két órás időkereten nem túllépni.

Kérte a képviselőket, hogy kézfelemeléssel szavazzanak a napirend elfogadásáról.

*Budapest Főváros XIV. Kerület Zugló Önkormányzata Képviselő-testülete ülésének napirendjét az alábbiak szerint állapítja meg*

*1./ Közmeghallgatás*

A Képviselő-testület (17 fő szavazásra jogosult jelenlétében, 17 egyhangú igen szavazattal a következő határozatot hozta:

**Budapest Főváros XIV. Kerület Zugló Önkormányzat Képviselő-testülete**

**400/2021. (XII. 9.) önkormányzati határozata**

**a napirendi javaslatról**

Budapest Főváros XIV. Kerület Zugló Önkormányzat Képviselő-testülete ülésének napirendjét az alábbiak szerint állapítja meg

1./ Közmeghallgatás

**Határidő:** 2021. december 9.

**Felelős:** Horváth Csaba polgármester

**1. napirendi pont:** Közmeghallgatás

*Victora Zsolt megérkezett az ülésre!*

**Horváth Csaba** polgármester

Felkérte Kormos Katát a menetrend ismertetésére.

**Kormos Kata** kommunikációs munkatárs

Köszöntötte a jelenlévőket. Tájékoztatott arról, hogy a jelenlévőknek előre írásban benyújtott kérdéseire szóban fognak tájékoztatást adni. Akik nincsenek jelen, azoknak 15 napon belül küldik meg a kérdésekre a választ. Másik lehetőség az volt, hogy 17 óráig leadhatták itt helyben is a kérdéseiket írásban és erre is itt a jelenlévők fognak válaszolni. A kérdéseket csoportosították, így a válaszokat is csoportosítva adják meg. Kérte az együttműködést abban, hogy a kérdést feltevők nevét beolvassa, és aki jelen van, annak a kérdését felolvassa, aki nincs, annak írásban küldik el a választ. Egy személy több témában is tett fel kérdést, de nem személyre csoportosították a kérdéseket, hanem témakörönként. Így előfordulhat, hogy 1-1 jelenlévő neve többször is el fog hangzani. Jelezte, hogy rengeteg kérdés jött a Városközponttal kapcsolatban, amit nagyon alaposan igyekszenek megválaszolni. Ezért volt a múltkor a testületi ülésen több prezentáció is, amit meg tudtak hallgatni és volt egy kifejezetten a Városközpont témáját körbefogó Lakossági Fórum november 23-án, amikor szintén előadást és prezentációt hallhattak a témakörben és tematikusan feltehették a kérdéseiket. Ezért az itt benyújtott Városközponttal kapcsolatos kérdéseket 15 napon belül írásban juttatják el a kérdezőknek. Az ezzel kapcsolatban beérkezett összes kérdést a zuglo.hu oldalon is meg fogják találni. A facebook oldalon és a Zuglói Lapokban is folyamatosan fognak tájékoztatni ezzel kapcsolatban. Az elmúlt 24 órában több mint 50 kérdés érkezett csak a Városközponttal kapcsolatban, így a Közmeghallgatás elég sem lenne csak ezek megválaszolására.

*Első kérdés K. Zs.-tól a Közmeghallgatás elérhetőségével illetve a Közmeghallgatás jegyzőkönyvével kapcsolatosan érkezett.*

Válaszként először is megköszönte a felvetést. Átgondolják és megfontolják a következő meghallgatás alkalmával.

A 2019-es Közmeghallgatás jegyzőkönyvével kapcsolatban jelezte, hogy Zugló Önkormányzata folyamatosan törekszik arra, hogy erősítse átlátható működését jogszabályi garanciáinak megteremtésével. A rendeletben megfogalmazottaknak eleget téve, a képviselő-testületi és bizottsági ülések jegyzőkönyvei kereshető formában 15 napon belül a Budapest Főváros XIV. Kerület Zugló Önkormányzat Képviselő­testülete szervezeti és működési szabályzatáról szóló rendeletben meghatározott formában a honlapon közzétételre kerülnek.

Fentiek értelmében a 2021. december 9-i Közmeghallgatás jegyzőkönyve kereshető formátumban is elérhető lesz az Önkormányzat honlapján.

A 2019. december 16-i Közmeghallgatás jegyzőkönyvét is elérhetővé tették kereshető formátumban az alábbi linken:

https: / / [www.zuglo.hu/kozmeghallgatas-2019-december-16-an/](http://www.zuglo.hu/kozmeghallgatas-2019-december-16-an/)

**Horváth Csaba** polgármester

Kérte, hogy a kérdés is hangozzon el. Az előző kérdés egyébként arról szólt, hogy a korábbi Közmeghallgatások jegyzőkönyvei miért nem kereshető formátumban vannak a honlapon. Azért vannak így, mert eddig ez volt a szokás. Eddig igényként nem merült fel, hogy szó szerinti keresésre is alkalmas legyen. Ez lehet, hogy némi fejlesztést igényel a zuglo.hu-n, ha megoldható, akkor megvalósítják. Eddig erre nem volt igény, de a jegyzőkönyvek a Közmeghallgatások történetében folyamatosan visszakereshetőek.

**Kormos Kata** kommunikációs munkatárs

Következő kérdéseket T-né Sz. M., illetve B. V. tette fel. Mivel nincsenek jelen, részükre írásban megküldik a választ.

H. I. az alábbi kérdést tette fel:

*„Legutóbb itt a kerületben digitális kábelt fektettek.”*

A Főmérnökség tájékoztatása szerint a Nagybecskerek utca tekintetében a tényállás teljeskörű tisztázása végett feltétlenül szükség lenne a pontos címre. Amennyiben ezt megkapják, úgy a későbbiekben helyszíni szemlét tartanak a tárgyi ingatlannál, majd ezt követően a probléma tényleges fennállása esetén azt jelzik a kivitelezőnek és kérni fogják a járda eredeti állapotának megfelelő helyreállítását.

Ennek érdekében kérte, hogy a hivatal@zuglo.hu email címre küldje meg a kérdező a pontos helyszínt, akkor fognak tudni segíteni.

Mivel a következő kérdező sem volt jelen, így a következő témakörrel a helyiségek és lakások kérdéseivel folytatta.

S. D.kérdései a következők:

„*Mennyi üres önkormányzati telke van jelenleg a kerületnek? Milyen hasznosítási tervek vannak velük kilátásban? Melyikeket szándékozzák eladni? Ha eladják, melyikre épülne nagy eséllyel társasház és kb. mekkora*?”

A Főépítész tájékoztatása szerint 68 db.

„*Tudna-e az önkormányzat támogatást biztosítani helyben működő könnyűzenei formációknak azáltal, hogy próbahelyiségek kialakítása céljából ingyen vagy kedvezményes áron használatukra bocsájtaná a használaton kívüli helyiségeinek egy részét.*”

Az önkormányzati ingatlanok bérbeadásáról a Budapest Főváros XIV. Kerület Zugló Önkormányzata Képviselő-testülete 13/2020 (V. 12.) önkormányzati rendelete a Budapest Főváros XIV. Kerület Zugló Önkormányzata tulajdonában álló helyiségek bérbeadásáról szóló rendelet rendelkezik. Javasolják, hogy konkrét elképzeléseivel a Zuglói Zrt-hez forduljon a kérdező.

Ebben a témakörben kérdezett V. A. is. Kérdése a következő:

*„Tudna-e az önkormányzat támogatást biztosítani helyben működő civil szervezeteknek baba-mama és életmód kluboknak, zenei formációknak azáltal, hogy találkozó- vagy próbahelyiségek kialakítása céljából ingyen vagy kedvezményes áron használatukra bocsájtaná a használaton kívüli helyiségeinek egy részét?”*

Az önkormányzati ingatlanok bérbeadásáról a Budapest Főváros XIV. Kerület Zugló Önkormányzata Képviselő-testülete 13/2020 (V. 12.) önkormányzati rendelete a Budapest Főváros XIV. Kerület Zugló Önkormányzata tulajdonában álló helyiségek bérbeadásáról szóló rendelet rendelkezik. Javasolják, hogy konkrét elképzeléseivel a Zuglói Zrt-hez forduljon a kérdező.

Következő témakör a Társasházakkal kapcsolatos.

*„Van-e lehetősége jelenleg a kerületnek, hogy társasházak számára támogatást nyújtson azok külső hőszigetelésére?”*

Zugló Önkormányzata 2014 óta lehetőséget biztosít a Budapest XIV. kerület területén épült legalább 6 lakásos társasházak és lakásszövetkezeti épületek részére pályázat benyújtására. A társasházak és lakásszövetkezeti épületek felújításának támogatására kiírt pályázaton azok az 1990 előtt épült házak vehetnek részt, amelyeknek közgyűlésén a felújítási munkát a tulajdonostársak megszavazzák, és döntenek a tulajdonosokat terhelő költségek viseléséről. A pályázatokat a közös képviselőkön keresztül lehet benyújtani, a visszatérítendő támogatás mértéke társasházanként és lakásszövetkezeti épületenként 25 albetétig maximum 2 500 000 Ft, 26-tól albetéttől maximum 5 000 000 Ft. A támogatás mértéke nem haladhatja meg a pályázatban megjelölt felújítási munka összköltségének 50%-át. 2015. év óta összesen 504 társasház részesült támogatásban több mint 1,1 milliárd forint összértékben.

E. E.is ebben a témakörben kérdezett, de mivel nincs jelen a teremben, így írásban küldik meg a válasz a részére.

J. K., Sz-né D.M., G. Á., M. A. I-né részére is írásban küldik meg a választ.

Cs. Cs., M. A-né, S. G. és M. K-né az *Öv utca 137. és a Hermina Center Kft közötti vitáról kérdezett.*

Felkérte Rózsa András alpolgármester urat a válaszadásra.

**Rózsa András** alpolgármester, frakcióvezető

A Hermina-Bau építkezés kapcsán jelezte, hogy volt kint a helyszínen is, de nem sikerült a kapcsolatot felvenni az építtetővel. Megnézték, hogy van-e valamilyen lehetősége az Önkormányzatnak, de igazából ez egy polgári peres ügylet és az Önkormányzatnak sajnos nincs illetékessége ebben. Jogalkotói szinten is volt már kommunikáció ezzel kapcsolatban, de jelenleg ez egy polgári peres ügy és nem tudnak ebbe belelépni önkormányzatként. Az építtetővel a kapcsolatfelvétel nem volt sikeres. Ha van lehetőség társadalmi nyomást kifejteni, akkor szerinte az Önkormányzat abban partner tud lenni, de jogi lépéseket nem tudnak tenni.

*Mikrofonon kívül hozzászólt egy lakos, hogy furcsa, hogy nincs egy olyan hatóság az Önkormányzatnál, akinek szemet szúrna, hogy itt egy bűnözővel van dolguk. Miért nem kapnak legalább egy olyan segítséget, hogy legalább ellenőrizzék ezt a céget.*

**Horváth Csaba** polgármester

Megadta Jegyző úrnak a szót.

**dr. Tiba Zsolt** jegyző

Elmondta, hogy ismeri az ügyet, mert már nem először merült fel a kerület életében. Azzal teljes mértékben egyet kell érteni, hogy ez egy elfogadhatatlan eljárás a beruházó részéről. Az az igazi kérdés, ha jól értette, hogy miért nincs az Önkormányzatnál egy olyan hatáskör, hogy kellően fel tudjon lépni ilyen esetben, vagy legalább büntessék meg azt, aki ilyen helyzetbe hozott nagyon sok családot. Azért nincs ilyen, mert a jogszabályok nem engedik. Nincs ilyen jogkör, még a Kormányhivatalnál sem. Ilyen a jogrendszer. A polgári per a lehetőség erre. Ha nekiállnának vegzálni a beruházót, akkor ezzel jogsértést követnének el. Nem jó ez így, de így van.

**Lakos:**

Az a probléma a polgári peres eljárásokkal, hogy hiába nyerik meg a tulajdonosok, az nem kötelezi az építtetőt arra, hogy átadják a lakásokat. Nagyrészt olyan lakásokról van szó, amit 100%-ban kifizettek a tulajdonosok. Tulajdoni lapon rajta vannak tulajdonosként, csak a tulajdonosi mivoltukat nem tudják gyakorolni. Tudomása szerint az Alkotmányban is benne van, hogy az egyik legerősebb jog a tulajdonhoz való jog és ezt a Hermina Center nem adja meg nekik. Úgy látszik, hogy az Önkormányzat sem tud abban segíteni, hogy ezt gyakorolhassák.

**dr. Tiba Zsolt** jegyző

Ez így van. Ha írna egy levelet, hogy ezt meg ezt tegye a beruházó, akkor egy hónap múlva kapna egy idézést, hogy miért élt vissza az egyébként nem létező jogkörével.

**Lakos:**

Az összes képviselőnek írtak levelet ebben az ügyben. Ketten fel is szólaltak a Parlamentben ezzel kapcsolatban, de sajnos nem történt jogszabály módosítás. Ezek szerint Magyarországon, ha valaki vesz egy lakást, azt 100%-ban kifizeti, akkor senki nem biztosítja arról, hogy ő azt meg is fogja kapni és ez teljesen rendben van ebben az országban.

**Horváth Csaba** polgármester

Valóban tűri a vitát az a kérdés, hogy tényleg jogállamban élünk-e. Mindenki maga döntse el. Az Önök esete azt mutatja, hogy ez a jogállami védelem nem terjed ki egy rosszhiszemű vállalkozóval szembeni védelemre. Az összes következtetést le kell vonni.

**Lakos:**

Esetleg abban tud segíteni az Önkormányzat, hogy egy jogszabály módosítást a Parlament elé visz? Bár nem sok esély van rá, hogy érdemi választ kapnak.

**Horváth Csaba** polgármester

Valószínűleg egy olyan parlamenti összetételre van szükség, ahol empatikusabban nyilvánulnak meg és közelítenek az állampolgárok és nem feltétlen csak a vállalkozók érdekeihez. Nyilván ez a jogi környezet egyszerre védi a vállalkozót és egyszerre védi a lakás tulajdonosait, akik egy építtetőre bízzák az életüket, a családi megtakarításaikat.

**Lakos:**

800 emberről van szó, 260 lakás.

**Horváth Csaba** polgármester

Nagyon sok embert tett tönkre ez a vállalkozó. Ennek a jogi kereteit csak a törvény és a „törvény gyár”, a Parlament tudja kezelni. Nem tudja megmondani, hogy a jelenlegi parlamenti összetétel miért nem érzi ebben a politikai lehetőséget, de az tény, hogy a kerület országgyűlési képviselője is felszólalt a Parlamentben ebben az ügyben, volt egy beadványa ezzel kapcsolatban. Személyesen szemtanúja volt, mikor ez az úriember megtámadta őket és számon kérte, hogy az Önök nevében az országgyűlési képviselő hogy merte őt besározni. Nem akar tovább menni, mert nem akar egy másik pert a nyakába.

**Rózsa András** alpolgármester, frakcióvezető

Elmondta, hogy nem a szándék hiányzik az Önkormányzat részéről, hanem az eszköz. Reméli, hogy hamarosan lesz olyan változás, ami lehetővé tesz esetleg egy olyan jellegű törvénykezést, ami előremozdulást fog jelenteni ebben az ügyben.

**Kormos Kata** kommunikációs munkatárs

Következő témakör a fejlesztés és beruházás témaköre.

K. L. kérdése a témakörben:

*„A 2022. naptári évre milyen fejlesztéseket irányzott elő az önkormányzat?”*

Válasz: A mindenkori költségvetési rendelet tartalmazza a beruházások listáját. A kivitelezésekkel kapcsolatban a Képviselő-testület vagy annak bizottsága dönt, ezen döntések az Önkormányzat honlapján megtalálhatók.

K. L. másik kérdése:

*„Tervez-e bevezetni olyan szabályozást az önkormányzat, mellyel elkerülhető, hogy "tetőtérként álcázott" további emeleteket tudjanak kialakítani az amúgy is túl magas új építésű társasházak estében?”*

A Főépítész tájékoztatása szerint az idén elfogadott új városképvédelmi rendelet és az építési szabályzat tiltja a kétszintes tetőtereket, a szintek számában a környezethez való illeszkedési szabályokat ír elő.

K. Zs. kérdése a témakörben:

„*Milyen tervei vannak az Egressy térre vonatkozóan az önkormányzatnak?”*

A Főmérnökség tájékoztatása szerint: A kb. 7.000 m2 alapterületű parki rész a jelenlegi adottságaival inkább csak a Nagy Lajos király útjától a lakótelep irányába történő áthaladást szolgálja. A tervek szerint a területen kb. 350 m2-en meglévő beton- illetve aszfalt burkolat elbontására kerülne sor, ehelyett kb. 390 m2-nyi térkő, valamint kb. 250 m2-nyi stabilizált szórt burkolat, és több új bútor (padok, hulladékgyűjtők, ivókutak) kapnak majd helyet. A meglévő, fákból és gyepből álló zöldfelületet pedig 2.600 tő cserjével és évelővel, továbbá 185 m2-en hagymás dísznövényekkel, valamint 22 db fával gazdagodna a rekreációs funkció erősítése érdekében. A Nagy Lajos király útja felőli részen egy kisméretű, zárt kutyafuttató is helyet kapna. A terv 6 db leromlott állapotú fa (többnyire magonc) kivágását tartalmazza. A Főmérnökség 2022. évi költségvetésébe a rekonstrukció költségei be lettek tervezve.

**Horváth Csaba** polgármester

Kiegészítésül elmondta, hogy az Egressy tér sarkán a Szolgáltató Háznál a kihelyezett táblán a mai napig kint vannak a tervek, amely terveket korábban közösségi tervezés révén pontosított az Önkormányzat még 2019 előtt. A közösségi tervezés közösségi igényei alapján lettek a végleges tervek elkészítve, amelynek a látványtervei a mai napig láthatók a közösségi épület sarkánál.

**K. Zs.** lakos:

Megköszönte a kiegészítést, így minden kérdésére választ kapott.

**Kormos Kata** kommunikációs munkatárs

V. A. és J. K. kérdése: „*Van adatuk arra vonatkozólag, hogy mennyi lakás épült az ezt megelőző években Zuglóban?”*

Válasz: Az elmúlt tíz évben, Zuglóban átlagosan 146 lakás kapott használatbavételi engedélyt évente. A kerület lakásállományának átlagéletkora folyamatosan növekszik.

Következő témakör a parkolás, közlekedés. Dr. J. A.kérdése a témakörben:

*"1. Zugló peremén nagy területeket építettek be (Paskál-ingatlan pl). A megnövekedett forgalom és lakosságszám mellett komolyabb infrastrukturális fejlesztések nem történtek. Az úthálózat leterhelt, buszsáv nincs (Egressy út pl). Csomópontok elérése gyakran 30-40 perc. Mit és mikor terveznek javítani? Mit tettek eddig?”*

Válasz: A hivatalos statisztikai adatok szerint Zugló lakosságszáma sajnos az elmúlt években csökkenő tendenciát mutat. A megnövekedett forgalom elsősorban az agglomerációban található települések népességrobbanásának az eredménye, így a probléma messze túlnyúlik kerületünkön. Az Egressy úton nincs lehetőség buszsáv kialakítására. Zugló vezetése folyamatosan együttműködik a fővárossal, a forgalomcsillapítás lehetőségeit keresve.

V. A. kérdése: *„Az Egressy út, Nagy Lajos király útja már így is nagy forgalmúak és leterheltek. Hol van az a tanulmány, ami minden kétséget kizáróan teljes bizonyossággal megerősít minden érintettet, hogy bármely következő lakóingatlan megépítése ne róna még nagyobb infrastrukturális és környezetszennyező terhet a környezetre, az ezen a területen élőkre és egyáltalán a Zugló területén élőkre?”*

Felkérte Rózsa András alpolgármestert a válaszadásra.

**Rózsa András** alpolgármester, frakcióvezető

Jelenleg ilyen tanulmány még nem létezik. A Kabineten aktívan tárgyalnak arról, hogy egy közlekedési koncepciót készítsenek a jövő év folyamán. Ennek az egyik alapvető része lenne egy teljes kerületet átfogó teljes kerületi közlekedési vizsgálat is, ami elsősorban a gépjárműforgalom és annak az emelkedésével is tudna foglalkozni, figyelembe véve a jelenleg is folyamatban lévő lakóparki építkezéseket. Egy ilyen tanulmány elkészítése nem rövid idő és nem is olcsó dolog, tehát a költségvetés elfogadásakor nyilván el tudnak erre különíteni egy keretet és akkor el tud indulni a munka a tanulmány elkészítésére. Ha ez így sikerül, akkor jövő évben ez már rendelkezésre fog állni.

**Kormos Kata** kommunikációs munkatárs

G-né E. M. kérdése: *„Megfontolt döntésnek tartják-e, hogy egy átfogó, a környezeti hatásokat, a lég- és zajszennyezést, a közlekedést vizsgáló, komplex hatástanulmány nélkül értékesítenek telkeket és eszközölnek építkezéseket?”*

Válasz: A közlekedés okozta hatások vizsgálatára elkészült az ígért kutatás, annak ismertetése megtörtént a 2021. november 25-én megtartott lakossági fórumon.

S. D. kérdése: „*Van már pár, de további számos egyirányú utcában lehetne kétirányú a kerékpáros közlekedés. Pl. Angol utca, Bosnyák utca. Lehetséges lenne-e ezeket kialakítani? Kinél kellene erre javaslatot tenni?”*

Válasz: Az önkormányzatnál is lehet javaslatot tenni, de közvetlenül a Budapest Közútnál is, mivel a forgalom irányáról ők döntenek.

S. D. következő kérdése: *„A kerékpározás ösztönzése céljából lehetséges lenne-e ingyenes vagy nagyon kedvezményes díjú kerékpárszervízt biztosítani zuglói lakosok részére egy évi adott kereten belül?”*

Válasz: Jó ötlet, megnézik, hogy lesz-e rá költségvetési forrás.

Cs. G. szintén a kerékpárút, hálózat, infrastruktúra kérdéskörben tett fel három kérdést.

*„1.) Zuglóban több olyan útszakasz is található, ahol megszakad a kerékpárút hálózat. Milyen kerékpáros infrastruktúrafejlesztéseket terveznek a következő pár évben?*

*2) Ha a kerület problémáit priorizáljuk, úgy hova helyeznék azt, hogy nem korszerű és nem méltó a polgármesteri hivatal épülete és helyiségei?*

*3.) A Rákosfalva, Alsórákos és Nagyzugló közeli lakótelepein élő zuglóiaknak szükségük van a központinak számító Örs vezér téri szakrendelőre.*

Válasz:

1. Van egy kerületi kerékpáros stratégia, de a fejlesztéseket csak a Budapest Közúttal közösen tudjuk megvalósítani. Ráadásul számos fővárosi kezelésű útszakasz van, ahol egyébként is csak a Főváros tud bicikli utat fejleszteni.

**Szabó Rebeka** alpolgármester

Megjegyezte, hogy a forgalomszabályozást az Önkormányzat nem tudja saját hatáskörben eldönteni. Kezdeményezéssel tudnak élni a Budapest Közút felé. 2017-ben készült egy kerékpáros stratégia a kerületben, de ez valamiért nem került be a Testület elé. Ezt év elején be fogja terjeszteni a Testület elé és szeretnének majd róla valamilyen társadalmi párbeszédet is, tehát a honlapon közzé fogják tenni. Jövő év elején erről részletesebben tudnak majd beszélni.

**Csóka Gergely** lakos:

Valami terv van azzal kapcsolatban, hogy mit mikor szeretnének fejleszteni?

**Szabó Rebeka** alpolgármester

Egy 2017-ben elkészült anyag van, és azt fogják majd frissíteni, begyűjtik hozzá az anyagokat és utána tudják majd aktualizálni.

**Kormos Kata** kommunikációs munkatárs

Válasz a másik két kérdésre:

1. A Polgármesteri Hivatal jelenlegi épületét 1935-ben adták át, az eredeti tervek szerint lakóháznak szánták. Adottságai, kialakítása és szerkezete miatt alkalmatlan a hivatali feladatok hatékony és a XXI. századi követelményeknek megfelelő ellátásra. Jelenleg a hivatali funkciók több épületben, a kerületben szétszórtan működnek. Például az ügyfélszolgálat a Bácskai utcában, a raktározás pedig a Thököly úton történik. Az épületek működtetése többek között energetikai szempontból is gazdaságtalan.
2. A telefonon kétezer kerületi lakos megkeresésével elvégzett közvélemény kutatás szerint 95 % támogatja az új szakrendelő megépítését. Örs vezér terén található jelenlegi szakrendelő épülete elhasznált állapotban van, felújítása 2-3 milliárd forintba kerülne. Az új szakrendelő minden zuglói számára könnyen megközelíthető helyen, Zugló közepén épülne fel. Az egészségügyet is sújtó krónikus munkaerőhiányon is segítene, ugyanis hatékonyabbá tenné a legértékesebb humánerőforrás felhasználását.

Jelezte, hogy mivel ez az utolsó két kérdés a Városközpontot is érinti, így azokra, ahogy az elején már elmondta külön válaszolni fognak.

**Horváth Csaba** polgármester

Ez a két tétel önállóan is fontos a zuglóiak számára. Az egészségügyi fejlesztéssel kapcsolatban 2017-ben készült egy költségvetés 3,1 milliárd forint plusz ÁFÁ-ra, a Hermina úti rendelő felújításával együtt. Ez a mai értéken közel 6 milliárd forint.

**Cs. G.** lakos:

Azt vetette fel, hogy az Örs vezér téri rendelő, ha megszűnik, az onnan nagyon fog hiányozni. Az ottani lakosoknak nagyon nehéz lesz elmennie a Bosnyák térig.

**Horváth Csaba** polgármester

Erről már szó volt. A háziorvosok elhelyezésére a Füredi úti lakótelepen a Kék óvoda helyén keresnek majd helyet. Így az alapellátás közelebb kerülne, a szakellátás, ami most két helyszínen van, az egy helyszínre kerül. Mivel a Bosnyák tér nagyjából egyenlő távolságra van mindentől, a kerület közepén, így optimális helyszínnek tűnik. A helyszínnek az is előnye, hogy az Uzsoki kórházhoz közelebb van, akikkel mély szakmai együttműködés alakult ki. A magasabb színvonalú egészségügyi ellátás biztosításához ez is fontos. A kerület legtöbb háziorvosi rendelője megújult. Most zárult egy egészségügyi műszerkorszerűsítési projekt is. A jelenleg is működő buszos szolgáltatás a rászorulók részére továbbra is rendelkezésre fog állni, ha a rendelő idébb kerül az Örs vezér térről.

**Cs. G.** lakos:

Megköszönte a részletes választ. Hozzátette, hogy helyileg, lehet, hogy középen van a Bosnyák tér, de lakosság száma alapján az Örs vezér tér környéke frekventáltabb, mivel ott sokkal többen laknak.

**Horváth Csaba** polgármester

A Hermina rendelőnél is van egy ilyen hagyomány, mint az Örs vezér téren. De annyi szakmai jelentkező nincs, hogy több helyen biztosítsák az ellátást. A szakmai vizsgálatát ennek a következő hónapokban fogják elvégezni.

**Cs. G.** lakos:

Prioritás szempontjából hova sorolnák? Olaszországban XV-XVI. századi épületekben látnak el intézményi feladatokat, tehát mindent meg lehet oldani.

**Horváth Csaba** polgármester

Az olaszországi XV-XVI. századi épületekkel szemben a Pétervárad utcai épület nem abban az építészeti minőségben épült, ez egy lakóházból átalakított irodaépület. Ez akkor sem volt tökéletesen alkalmas, amikor átalakították, de úgy gondolták, hogy alkalmassá tehető. Ma már, mivel egész másképp működik a közigazgatás, így egyre kevésbé alkalmas. De nyilván nincs az Önkormányzat prioritási listáján az első helyen.

**Kormos Kata** kommunikációs munkatárs

V. A. tett fel kérdést a biciklitárolók kihelyezésével, illetve a megnövekedett forgalom és utazási idővel kapcsolatosan. Első kérdése:

*„Terveznek-e, lenne-e lehetőség önkormányzati támogatást megfelelő, könnyen lakatolható biciklitárolók kialakítására akár társasházak, akár közintézmények, akár kerületi kereskedelmi egységek számára?”*

Válasz: Az elmúlt években elég sok biciklitárolót helyeztek ki. Egy részét a Fővárossal közösen, de természetesen folyamatosan bővítik ezeket a lehetőségeket.

Második kérdése a témakörben:

*„A megnövekedett forgalom és lakosságszám mellett érzékelhető infrastrukturális fejlesztések nem történtek. A 77- es troli menetideje egyre rosszabb, az úthálózat leterhelt, buszsáv nincsen az Egressy úton. Metró, fő csomópontok elérése gyakran 30-40 perc”*

Válasz: Az útlezárással kapcsolatos kérdésekben az önkormányzatunk nem illetékes, ezért fentiekre tekintettel és az Ön kérésének eleget téve, polgármester úr levélben fordul a Budapesti Közlekedési Központ Zrt-hez. A tájékoztatót, amint megérkezik, továbbítani fogjuk az Ön számára.

K. P. hangvédő fallal kapcsolatban tette fel az alábbi kérdést:

*„Mikor lesz végre hangvédő fal a zuglói vasúti szakaszok mentén?”*

Válasz: Budapest XIV. kerületében a tömegközlekedés szempontjából jelentős hálózat található, amelynek részét képezi a kerületen áthaladó vasútvonal és a Zuglói vasútállomás is.

Bár mindenképpen üdvözlendő, hogy a kerületben ilyen sokszínű tömegközlekedés található, az kevésbé örömteli, hogy a tömegközlekedés miatt keletkező zajhatások nincsenek megfelelő módon kezelve. Ennek a kezeletlenségének az egyik, vasutat érintő oka, ahogyan Ön is rámutatott, az hogy nincs megfelelő zajvédő fal felszerelve a vasúti szakasz teljes vonalán, amely visszatérő, jelentős problémát jelent a kerület számos lakója számára. Fentiekre tekintettel és az Ön kérésének eleget téve, Polgármester úr levélben fordult a vezérigazgatóhoz, hogy a zajvédő fal kiépítéséről, illetve annak ütemezéséről számára tájékoztatást küldjön. A tájékoztatót, amint megérkezik, továbbítani fogjuk az Ön számára.

Következő témakör az egyebek. Ide tartoznak azok a kérdések, amit nem tudtak máshova beilleszteni. K. A. a Reiner Frigyes parkban lévő turul emlékművel kapcsolatban tett fel kérdést.

Válasz: Számunkra kiemelten fontos kerületünk lakóinak véleménye, és problémáik megoldása. Budapest városvezetéséhez hasonlóan, Zugló vezetése is elkötelezett a demokratikus értékek védelme mellett. Amennyiben a Reiner Frigyes parkban olyan dolgot tapasztal, amely az általunk képviselt politikai és erkölcsi elvekkel és értékekkel összeegyeztethetetlen, úgy kérem jelezze. Mi meg fogjuk tenni a szükséges lépéseket. A hivatal@zuglo.hu és a polgarmester@zuglo.hu email címen tudja észrevételeit jelezni.

H. I. a *szociális étkeztetés minőségével* kapcsolatban tett fel kérdést.

Válasz: Kiemelten fontos számunkra, hogy Zuglóban a szociális étkezés megfelelő minőségű és színvonalú legyen. Kérem, küldje el részünkre konkrét észrevételeit. Mi ezt továbbítani fogjuk az illetékeseknek. A hivatal@zuglo.hu és a polgarmester@zuglo.hu email címen tudja észrevételeit jelezni.

**H. I.** lakos:

Elmondta, hogy képviselőknek jelezte már legalább egy éve, de mindig azt mondták, hogy nem tudnak mit tenni. Akkor ki tud lépni ezzel kapcsolatban?

**Kormos Kata** kommunikációs munkatárs

Azt kéri, hogy konkrétan tegye meg panaszát és akkor az illetékesekkel fel fogják venni a kapcsolatot és törekszenek megoldani a kérdést.

**H. I.** lakos:

Minden hónapban a Hungastnak eljuttatják a panaszt és nem történik semmi.

**Kormos Kata** kommunikációs munkatárs

Ha konkrét észrevételt tesz, pl., hogy savanyú a leves, vagy keveset adnak, vagy bármi más, akkor azzal kapcsolatban tudnak az illetékesekkel kapcsolatban egyeztetni.

**H. I.** lakos:

Azt hittem, hogy egy illetékes itt lesz, aki majd tud válaszolni.

**Horváth Csaba** polgármester

Sajnos a Hungast illetékesei nincsenek itt. Ez egy cég a közétkeztetés területén. Pont most kértek az Önkormányzattól plusz 10 % költségtérítést a nyersanyag árakra és az egyebekre hivatkozással tekintettel. Fontosak lennének éppen ezért ezek a visszajelzések, hogy az áremelés mellé a szakmai problémákat és kifogásokat is fel tudják sorolni. Legyen az egyik segítője az Önkormányzatnak, hogy a közétkeztetés minőségét folyamatosan monitorozzák. A reklamálást azon a napon kell megtenni, mert utólag egy ételnél viszonylag nehéz bármi reklamációt kezelni. Kellő számú reklamáció esetén érdemben tudnak fellépni.

**H. I.** lakos:

Már sok helyen panaszkodott, de a Hungastot nem érdekli.

**Horváth Csaba** polgármester

Jövőre lesz az új közbeszerzés kiírva és ennek kapcsán meg fogják vizsgálni az elmúlt évek minőségi panaszait. Nagy probléma, hogy nagyon monopol piaccá vált a közétkeztetés. Régóta vezet önkormányzatokat, de panaszmentes közétkeztetéssel még nem találkozott.

**H. I.** lakos:

Eljutott odáig már, hogy ugyan nagy érvágás, de Karácsony után már lemondja a rendelését.

**Horváth Csaba** polgármester

Augusztus 31-én jár le a szerződésük, de utána kiírják a közbeszerzést. Addig is kéri, hogy jelezze rendszeresen a problémákat. A kollegák majd eljuttatják a kontaktszemély elérhetőségét, akinél jelezheti a problémákat.

**Kormos Kata** kommunikációs munkatárs

K. L. a kerület népesség csökkenésével kapcsolatosan tett fel kérdést.

*„Miért kommunikálja az Önkormányzat, hogy a 14. kerület lakossága folyamatosan fogy? Nem tudnak arról, hogy a kerületben egyre bővül az albérletben lakók száma?”*

Válasz: Az önkormányzat csak a hivatalos statisztikai adatokra támaszkodhat (pl: népesség nyilvántartási adatok, születési statisztikák, bölcsődei, óvodai, iskolai férőhelyek kihasználtsága, stb.). Ezek alapján Zugló lakossága bizonyíthatóan és folyamatosan csökken. A nyilvántartások alapján az is tény, hogy a kerület lakossága drasztikusan öregszik. Ez annak köszönhető, hogy a fiatalabb, családalapítás előtt álló generációk igényeinek nem felelnek meg a régebbi építésű ingatlanok. Mivel, a lakásállomány fejlesztése, folyamatos megújítása az elmúlt évtizedekben nem felelt meg a népesség utánpótlását biztosító nemzedékeknek (fiatalok), így az elvándorlás mértéke jóval meghaladta a tartós bevándorlásét. Bejelentési kötelezettségét elmulasztó bérlőket, akiknek döntő része csak néhány hónapot tölt az ingatlanban, a hivatal nem tudja nyilván tartani.

K. Zs. az alábbi kérdést tette fel: *„A ZVK Zrt honlapján közzétett szerződések nincsenek kereshető PDF fomrátumban feltéve, a 2020-as éves beszámoló hiányzik.”*

Válasz: A szerződések közzétételéről a „Budapest Főváros XIV. Kerület Zugló Önkormányzata Képviselő­testületének 28/2014. (XI.18.) önkormányzati rendelete a közérdekű adatok közzétételéről és a közérdekű adatok megismerésére irányuló igények teljesítésének rendjéről" szóló önkormányzati rendelet rendelkezik.

Az elektronikus kereshetőség biztosított a feltöltött pdf kiterjesztésű file-ban, Ctrl F gombok megnyomásával.

**K. Zs.** lakos:

Nem ezt tapasztalta. Éppen ez a kérdése, hogy miért nem ilyen formátumban rakják fel? Van-e erre ráhatásuk? Köszöni, ha ezt megpróbálják.

**Kormos Kata** kommunikációs munkatárs

Megtesznek mindent. Elmondta, hogy a 2020-as beszámoló megtalálható a Zuglói Zrt. honlapján a közérdekű adatok aktuális menüje alatt.

**Horváth Csaba** polgármester

Megadta Jegyző úrnak a szót.

**dr. Tiba Zsolt** jegyző

Az életszerű tapasztalat lehet, hogy nincs kereshetőség. Ennél a cégnél pont nincs teljesen képben, de van arra ember, aki időnként megvizsgálja és emlékezete szerint az ezt vizsgáló jelentés is kitért arra, hogy nem megfelelő a kereshetőség.

**K. Zs.** lakos:

Kérdése, hogy mikorra fog megtörténni a teljes javítás, hogy minden szerződés kereshető lesz?

**dr. Tiba Zsolt** jegyző

Ez egy teljesen korrekt kérdés. A cég önállóan felel meg a jogszabályoknak, elrendelni részükre nincs joga semmit, de annyit tud felelni, hogy ha az önkormányzati ellenőrzés azt állapítja meg, hogy az önkormányzati rendelet teljesítése hiányos, akkor azt kötelessége a cégnek kijavítani.

**Horváth Csaba** polgármester

Felkérte Vezérigazgató urat a válaszadásra.

**Baracskai Gábor** Zuglói Zrt. vezérigazgató

Elmondta, hogy minden adat fel van töltve a honlapra és akár most is ellenőrizhetik.

**Horváth Csaba** polgármester

Azt javasolta, hogy K. úr és Vezérigazgató úr vonuljanak félre egy sarokba és nézzék meg egy mobil eszközön az elérhetőséget.

**Kormos Kata** kommunikációs munkatárs

Következő nagyon fontos Zuglót érintő témakör a zöld terület és a klímastratégia. Cs. G. kérdése, hogy „*tudnak-e arról, hogy az Európai Unió 2021-27-es ciklusában azon települések és kerületek, amelyek rendelkeznek helyi klímastratégiával, azok pályázat útján nagyon sok támogatást kaphatnak*?”

Válasz: Igen, a Pályázati Osztály folyamatosan figyeli a kiírásokat.

V. A. kérdése a témában: „*A kerületben folyamatosan csökken a kertekben lévő zöld.”*

Válasz: Zugló vezetése elkötelezett aziránt, hogy kerületünk minél zöldebb és ezáltal élhetőbb legyen. Ezt számos, már megvalósításra került program is bizonyítja. A polgármester vállalását teljesítve, minden Zuglóban születő gyermek után egy facsemete kerül elültetésre. Sógor László, Környezetvédelmi Tanácsnok kezdeményezésére, létrehozásra került a zuglói fakataszter a kerületben található fák nyilvántartására. Ezt a sikeresen működő rendszert a közeljövőben kiterjesztik a közintézmények területére is.

**Horváth Csaba** polgármester

Pontosította a választ, hogy valóban ez egy polgármesteri vállalás volt, de azt nem állítja, hogy minden fa elültetésre tudott kerülni. A fa helyek kijelölése és utógondozása és megfelelő kiválasztása vonatkozásában keresik a megfelelő technikai megoldást, olyan gép igénybevételét, ami gyorsabban tudná a szükséges gödörhöz hozzájuttatni a faültetőket. Megpróbálják gépesíteni, illetve felgyorsítani ezt a folyamatot.

**Kormos Kata** kommunikációs munkatárs

V. A. utolsó kérdése: *„A zuglói Klímastratégia tartalmazza a következő cselekvési pontot: természetközeli közterületek létrehozása a burkolt felületek minimalizálásával.”*

Válasz: Jövő év elején fogják felmérni a lehetséges területeket.

**Lakos:**

Jelezte, hogy volt egy kérdése a stratégiáról, de nem volt nála a mikrofon. Az jó, hogy tudnak róla. Következő években, amikor a lakosság szeretne több zöld parkot vagy az épületekben energetikai felújítást, stb. akkor ez mind betudható a klímastratégia segítésébe. Kéri, hogy ezekkel éljenek. Így már tudnak róla, és ha ilyennel fordulnak az Önkormányzathoz, akkor ezt nem tudják már lesöpörni.

**Horváth Csaba** polgármester

Tájékoztatott arról, hogy ez nem lesöprés kérdése, hanem annak a függvénye, hogy az Önkormányzatnak van-e elegendő forrása vagy nincs. A mindenkori költségvetés tervezésénél határoz az Önkormányzat, hogy az adott tárgyévben mennyi társasház felújítási pályázatot tud kiírni és ennek az igénybevételére jelentkeznek a társasházak százas nagyságrendben. Nem csak az energiahatékonyságot, hanem minden olyan közösségi célt támogatnak, amiben a társasházak összes problémája szerepet kaphat. Jelenleg is van olyan társasház, ahol nem volt gázszolgáltatás műszaki okok miatt. Ezeket is meg kell tudni oldani. Sok olyan dolog van, amire nem tudják azt mondani, hogy energiahatékonyságból fontosak, de a közösség szempontjából lehet, hogy sokkal fontosabb. Törekszenek rá, de nem tudják kizárólagossággal kezelni az ilyen igényeket.

**Szabó Rebeka** alpolgármester

Megjegyezte, hogy a Klímastratégia 2030-ig tervez és nem véletlenül van évekre lebontva, mivel még sok fontos dolog van ezen kívül is a kerületben. A Pályázati Osztály tényleg folyamatosan figyeli, de bárkinek a látókörébe akad ilyesmi, nyugodtan elküldheti e-mailen, mivel több szem többet lát és minden lehetőséget igyekszenek megragadni.

**Kormos Kata** kommunikációs munkatárs

Utolsó témakör a közérdekű adatigénylést igénylő kérdések. A jogszabálynak megfelelően, akár jelen van a kérdést feltevő, akár nem írásban tudják megküldeni a válasz. Felhívta a figyelmet arra, hogy a zuglo.hu honlapon megtalálják a Városközponttal kapcsolatos eddigi ismertetőt, a bemutatókat és a terveket is és az ezzel kapcsolatos kérdésekre is írásban fognak válaszolni. Megköszönte a részvételt és az interaktivitást.

**Lakos:**

Ügyrendi kérdése van, hogy tulajdonképpen a közmeghallgatás miről szól, hogy Őket hallgatják meg vagy Ők hallgatják meg az itt elhangzottakat. Nagyon kevés lehetőségük volt itt hozzászólni. A kérdésével kapcsolatban nem is tudott reagálni.

**Kormos Kata** kommunikációs munkatárs

A Közmeghallgatást november 9-én hirdették meg.

**Lakos:**

Mi hallgatunk és Önök beszélnek vagy mi beszélünk és Önök hallgatnak?

**Kormos Kata** kommunikációs munkatárs

A Közmeghallgatás…

**Lakos:**

Önök szerint ez arányaiban hogy alakult?

**Kormos Kata** kommunikációs munkatárs

Ha nem tudom végig mondani…

**Lakos:**

Mert nagyon hosszan tetszik beszélni.

**Horváth Csaba** polgármester

Jelezte, hogy a lakosok kérdéseit olvasta fel a kolleganő, nem a saját szavait ismétli meg. A Közmeghallgatásnak az a rendje, hogy ha jelen van a kérdést írásban feltevő, akkor ő fölolvassa a kérdést. Az első hozzászóló pont ezt kifogásolta, hogy ne csak a választ olvassák fel, hanem a kérdést is, hogy így mindenki megértse a választ.

**Kormos Kata** kommunikációs munkatárs

November 9-től tegnap délig volt lehetőség kérdéseket megfogalmazni írásban, sőt itt érkezéskor még személyesen is lehetőség volt írásban feltenni kérdést. Ezeknek a megválaszolása történt most. Sajnos azért hallgatta őt ennyit, mert ő olvasta fel a kérdést és a választ is ő mondta el.

**Lakos:**

Javasolja, hogy tartsanak egy közvélemény kutatást, hogy hányan voltak elégedettek azzal a válasszal, amit itt kaptak, vagy el tudták-e mondani mindazt, ami a szívüket nyomja már évek óta. Akkor elmondja, hogy miről szeretnének hallani. Szépen kiválogatták a kérdéseiket.

**Kormos Kata** kommunikációs munkatárs

Minden kérdésre válaszoltak.

**Lakos:**

„Én is végig hallgattam Önt, most nálam van a szó, tévednék?” Évek óta gyülemlett kérdések vannak, amiket széttagoltak, holott összefüggenek egymással. A közlekedés és a lakópark építés szorosan összefügg. A kérdésére egy rövid, frappáns válasz volt. Statisztika, egy kis ez-az és mennek tovább a következő kérdésre. Érdemi választ nem kapnak. Arról sem kapnak választ, hogy esetleg milyen próbálkozások voltak. A Paskál lakóparkkal kapcsolatban tett fel kérdést. Az a szép nagy terület az Önkormányzat tulajdonában volt, amit 2002-ben eladtak lakópark építés céljára. A második ütem most valósul meg. Nem tudja járt-e arra Polgármester úr? Mi a véleménye az ott épült házakról? „Majd, ha Önnél lesz a szó megválaszolja bizonyára jó hosszan.” Nem közvélemény kutatást kell csináltatni, hanem ki kell menni oda.

Nem a lakosság szám számít, hanem a beépített terület, nagyobb négyzetmétereket építenek be. Az elmúlt években óriási területek épültek be. Ezeknek mekkora profitja volt Önök szerint? A lakosok mit profitáltak belőle azon kívül, hogy állandóan a dugóban ül. Kitoltak vele azzal is, hogy nem tud parkolni. Egy órát nagylelkűen adnak a kerületieknek. Próbálta már, hogy az mire elég? „Ön itt parkol nyilvánvalóan, nem veszi igénybe ezt a csodálatos polgármesteri adományt.” Köszönik szépen. 50 éve él a kerületben. Még nem látott olyan pártot, aki ne a Zöld Zuglót tette volna a plakátjaira. Ezzel szemben egyre több a beton.

**Kormos Kata** kommunikációs munkatárs

Megköszönte az észrevételt.

**Lakos:**

„Ugye azért jó észrevétel volt?”

**Kormos Kata** kommunikációs munkatárs

Nagyon hasznos és nagyon fontos észrevétel. Jelezte, hogy számos kérdése megválaszolásra került, a felvetett 77-es busz és az Egressy út problematikája fővárosi kezelésű. Vannak olyan hatáskörök, ahogy Jegyző úr is elmondta, amik úgy tűnnek, mintha Zugló hatáskörében lennének, de mégsem. Nagyon fontos az Ön véleménye és azt kéri, hogy tegye fel ezeket írásban. Bár ez esetben kivételt téve, a hosszú észrevételére fog majd válasz érkezni, de ennek vannak keretei.

**Horváth Csaba** polgármester

Megjegyezte, hogy intelligensen tiszteljék meg egymást azzal, hogy meghallgatják egymás véleményét, még akkor is, ha nem feltétlen értenek egyet vele. A közösség életéhez hozzá kellene, hogy tartozzon, hogy tiszteletben tartják egymás véleményét akkor is, ha nem értenek vele egyet. Az elmúlt 30 évben volt egy jelentős változás Zugló életében. 30 évvel ezelőtt még mondhatták, hogy Zugló egy kertváros. Úgy hívták, hogy Pest Rózsadombja. Ennek a zöld oázisnak ma már csak foltjaiban van meg ez az értéke. A többi kerülethez képest még mindig zöldebb annyival, hogy itt egy lakosra 20 m2 zöldfelület jut. Az is tény, hogy 1990-ben 160 ezer zuglói lakos volt, ami folyamatosan csökkent. Az elmúlt 4 évben költözött ki 4 ezer zuglói zömében az agglomerációba. A reggeli dugóknak az oka, hogy a kiköltözöttek valójában zuglóiak maradnak, mert a napi életük szempontjából ugyanúgy igénybe veszik a kerület iskoláit, óvodáit, bölcsődéit, szakrendelőit vagy itt van a munkahelyük, vagy ezen keresztül érik el a munkahelyüket. Ezért olyan várospolitikára is szükség van Zuglóban, ami nem késztet embereket arra, hogy innen elmenjenek, és itt helyben találják meg az utazási céljaikat. Ha ezeket el tudják érni, sokkal kisebb lesz a közutakon a terhelés. Igaza van, mert vannak lakóparkok, amik pontszerűen jelennek meg, és vannak a kerületnek részei, amelyek meg folyamatosan pusztulnak. A cél, hogy Zugló egésze tudjon fejlődni. Az útszélesítés az forgalmat generál, így nem az a cél. A kerékpáros közlekedés segítése nagyon fontos kérdés. Ez olyan közlekedési eszköz, ami valójában tudja pótolni akár a BKV eszközeit. A parkok kialakítása is fontos szempont. A Rákos-patak Zugló legnagyobb környezetvédelmi beruházása. Sikerült természet közelivé alakítani a Rákos csatorna helyett. A táblát tartóknak jelezte, hogy még szemüveggel sem látja a szöveget, így nyugodtan tegyék le, vagy adott esetben kapnak majd szót és olvassák fel. Zugló jövője, élhetősége szempontjából akkor tudnak sikeresek lenni, ha kellő empátiával vannak egymás iránt. Ezeket a társasházakat már 10-20-30-50 éve építették, így az is hozzátartozik, hogy bontanak és utána újakat építenek. Angyalföld sokkal zsúfoltabb, de több lakást építettek eddig, mint Zugló lakás száma és most is folyamatban van 10 ezer lakás építése. Ennek ellenére az ott élőknek nem az a véleménye, hogy az egy élhetetlen, rossz hely és szeretnek ott élni. Azt szeretné, ha a zuglóiak is picit jobban megbecsülnék a sokkal jobb körülményeiket, mint ami egyébként az angyalföldieknek van. Ők jobban becsülik a rosszabbat, mint a zuglóiak a picit jobbat. Abból van az Angyalföldi Önkormányzatnak sokkal több pénze, hogy a Váci úti irodafolyosó révén sok milliárd forint éves adó többletük van. Ezt fordítják fejlesztésre. Évente építenek legalább 50 szociális önkormányzati bérlakást. Azt szeretné, ha a zuglói fejlesztéspolitikát legalább megpróbálnák egy korszerű várospolitikához igazítani, hogyan szolgálja az itt élők érdekeit, hogy ne kelljen elköltözni minőségi otthon hiányában. Azzal egyetért, hogy ne tízezer szám épüljenek egy helyen a lakások, de jó közlekedési pontoknál nem ördögtől való, ha a zuglóiak számára épül lakás. Ebben kell egy pici empátia. Kéri, hogy mindenki tartsa tiszteletben a másik véleményét.

**Kormos Kata** kommunikációs munkatárs

Jelezte, hogy a Közmeghallgatás elején elmondta a menetrendet, hogy fog kinézni a Közmeghallgatás. Arról beszéltek, hogy két részből tevődik össze, az első rész az volt, hogy az előre elküldött kérdéseket a jelenlévők számára felolvasta és a válaszokat elmondta. Ez megtörtént. Azon kérdés feltevők számára, akik nem voltak itt, de írásban megtették kérdéseiket, 15 napon belül fognak válaszolni. Azt is megbeszélték az elején, hogy a Városközpont ügye nagyon fontos, így ennek megfelelően lesz egy lakossági fórum, az előre feltett kérdéseket 15 napon belül megválaszolják mindenkinek. A zuglo.hu-n és a közösségi oldalakon a folyamatos tájékoztatást megtalálják úgy, mint a Zuglói Lapokban is. Az eddig ismerhető információkat Zugló honlapján megtalálják. A Közmeghallgatás másik része a kezdésig a helyszínen írásban feltett kérdések megválaszolása. Egy ilyen kérdés érkezett és az is a Városközpontot illetően, tehát arra is fognak válaszolni a csütörtöki képviselő-testületi ülést megelőző időpontig. A Közmeghallgatás az előre ismertetett törvényi keretnek megfelelően véget ért.

**Horváth Csaba** polgármester

Kérte, hogy K. úr és az egyéb bekiabáló urak őrizzék meg a saját méltóságukat és a Közmeghallgatás méltóságát azáltal, hogy nem üvöltöznek be a Közmeghallgatás rendjébe. Sok mindenki elmondhatja, hogy el van nyomva, de Ön biztosan nem, mert az előbb elég hosszasan ecsetelhette az önt foglalkoztató kérdést. Azt nem tudja, hogy egy 2002-ben értékesített telekkel kapcsolatban ettől a Képviselő-testülettől mit vár. Megadta a szót K. úrnak zárásként.

**K. P.** lakos:

Nagy lelkesedéssel jött ide, egyik kérdésére majd írásban válaszolnak, másikra korrekt választ kapott. Így nem panaszkodhat, de azt látni kell, hogy ez a Közmeghallgatás összességében rosszul sikerült. Nem az van, hogy Zugló választott Testülete és lakossága közösen, hanem mondják a magukét, a lakosok meg nem mondhatják. A legkardinálisabb kérdés, hogy a Városközpont kérdését most nem tárgyalták, így az elején már sokan fel is álltak és elmentek. Egy megoldás van, hogy a Testület a következő fórumig nem dönt semmit. Azt kérik a képviselőktől, hogy mindenki a saját körzetében tájékozódjon és az ott hallottak alapján szavazzon ne a pártok szerint. Akkor minden rendben lesz. Fektessenek időt és pénzt arra, hogy intenzív közösségi konzultációkat tartsanak, akkor ezek nem fognak bekövetkezni. Profi cégeket meg kell bízni ilyen munkákkal. Ne frontokba tömörüljenek, hanem egy kooperáció alakuljon ki és a lakosokat képviseljék, ne a befektetőket. Attól, hogy a befektető gyarapodik a lakosok javai elértéktelenednek és kiköltöznek Szadára.

**Horváth Csaba** polgármester

K. úrnak biztos elkerülte a figyelmét, hogy a kolleganő által felsorolt több tucat kérdés érkezett az ezt megelőző 24 órán belül. Nyilván nem várhatja, hogy ugyanabban a mélységben ezeket a helyszínen megválaszolják. Bízik abban, hogy kellő szakmai és állampolgári érdeklődéssel tették fel írásban a kérdéseiket, és mivel rengeteg ismétlést is látott, így fognak tudni érdemben válaszolni. Azt nem tudja vállalni, hogy ezen túl K. úr vagy a teljes lakosság nélkül semmiben ne döntsenek. Mivel a döntések folyamatot jelentenek, így a közösségi tervezés a következő lépés lesz, ami a részletekről szól. Továbbra is kéri, hogy Zugló fejlődését előre és ne hátra mozdítsák. Ezeket a fejlesztéseket kellő óvatossággal kell elvégezni, hogy építsen, és ne rontson. Ennek szellemében fogják elvégezni és előkészíteni a munkát. Megköszönte, hogy itt voltak, és reméli, hogy nincs ekkora távolság közöttük, mint amit néhány bekiabálással mutattak.

**Kormos Kata** kommunikációs munkatárs

Megköszönte a részvételt és minden jót kívánt. 19:2 perckor befejezték a Közmeghallgatást.

**K.m.f.**

|  |  |
| --- | --- |
| **Horváth Csaba****polgármester** | **dr. Tiba Zsolt** **jegyző**  |

*Jegyzőkönyvet készítette:*

Tóthné Misota Natália

*Budapest, 2021. december 13.*

Melléklet:

1. Meghívó
2. Jelenléti ív
3. Kérdések